作者:白居易
標題:村居臥病三首
內容:慼慼抱羸病，悠悠度朝暮。夏木才結陰，秋蘭已含露。前日巢中卵，化作雛飛去。昨日穴中蟲，蛻為蟬上樹。四時未嘗歇，一物不暫住。唯有病客心，沉然獨如故。新秋久病容，起步村南道。盡日不逢人，蟲聲遍荒草。西風吹白露，野綠秋仍早。草木猶未傷，先傷我懷抱。朱顏與玄鬢，強健幾時好。況為憂病侵，不得依年老。種黍三十畝，雨來苗漸大。種薤二十畦，秋來欲堪刈。望黍作冬酒，留薤為春菜。荒村百物無，待此養衰瘵。葺廬備陰雨，補褐防寒歲。病身知幾時，且作明年計。